Document ID: 32011R0626
Publication Date: 2011-05-04

Title and Content:
DELEGIRANA UREDBA KOMISIJE (EU) št. 626/2011
z dne 4. maja 2011
o dopolnitvi Direktive 2010/30/EU Evropskega parlamenta in Sveta v zvezi z energijskim označevanjem klimatskih naprav
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2010/30/EU z dne 19. maja 2010 Evropskega parlamenta in Sveta o navajanju porabe energije in drugih virov izdelkov, povezanih z energijo, s pomočjo nalepk in standardiziranih podatkov o izdelku (1) ter zlasti člena 10 Direktive,
ob upoštevanju naslednjega:
(1)
Direktiva 2010/30/EU zahteva, da Komisija sprejme delegirane akte v zvezi z označevanjem izdelkov, povezanih z energijo, pri katerih obstaja velik potencial za prihranke energije in so med njimi velike razlike med ravnmi učinkovitosti pri enakovrednem delovanju.
(2)
Predpisi o energijskem označevanju klimatskih naprav so bili določeni z Direktivo Komisije 2002/31/ES z dne 22. marca 2002 o izvajanju Direktive Sveta 92/75/EGS v zvezi z energijskim označevanjem gospodinjskih klimatskih naprav (2). Direktiva o izvajanju določa različne lestvice za označevanje klimatskih naprav, ki uporabljajo različne tehnologije, določitev energetske učinkovitosti pa temelji izključno na delovanju pri polni obremenitvi.
(3)
Električna energija, ki jo porabijo klimatske naprave, pomeni pomemben del skupnega povpraševanja gospodinjstev in poslovnih objektov po električni energiji v Uniji. Poleg že doseženih izboljšav glede energetske učinkovitosti so možnosti za nadaljnje zmanjšanje porabe energije klimatskih naprav precejšnje.
(4)
Direktivo 2002/31/ES bi bilo treba razveljaviti in v to uredbo vključiti nove določbe, da se proizvajalcem prek uporabe energijske nalepke zagotovijo dinamične spodbude za nadaljnje izboljševanje energetske učinkovitosti klimatskih naprav in pospeševanje preoblikovanja trga v smeri energetsko učinkovitih tehnologij.
(5)
Določbe te uredbe bi bilo treba uporabljati za klimatske naprave zrak-zrak, pri katerih izhodna moč hlajenja dosega največ 12 kW (ali izhodna moč ogrevanja, če je na voljo samo funkcija ogrevanja).
(6)
Tehnološki razvoj na področju izboljšav energetske učinkovitosti klimatskih naprav je bil v zadnjih letih zelo hiter. To je mnogim tretjim državam omogočilo uvedbo strogih zahtev glede minimalne energetske učinkovitosti in vodilo do uvajanja novih sistemov energijskega označevanja, ki temeljijo na sezonski učinkovitosti. Današnje naprave, razen eno- in dvokanalnih klimatskih naprav, ki dosegajo najvišje ravni učinkovitosti, so precej presegle ravni učinkovitosti A, določene z Direktivo 2002/31/ES.
(7)
Ta uredba uvaja dve lestvici energetske učinkovitosti, ki temeljita na osnovni funkciji in posebnih vidikih, pomembnih za kupca. Glede na to, da se klimatske naprave večinoma uporabljajo pod pogoji delne obremenitve, bi bilo treba testiranje učinkovitosti spremeniti tako, da se bo uporabljala metoda merjenja sezonske učinkovitosti, z izjemo eno- in dvokanalnih klimatskih naprav. Metoda sezonskega merjenja bolje upošteva prednosti tehnologije, ki uporablja pretvornik, in pogoje, pod katerimi se te naprave uporabljajo. Nova metoda izračunavanja učinkovitosti skupaj z minimalnimi zahtevami glede energetske učinkovitosti, ki so v izvedbenem ukrepu o okoljsko primerni zasnovi izdelkov določeni višje od obstoječe ravni A, bodo vodili k prerazporeditvi teh naprav. Posledično bi morala za deljene, okenske in stenske klimatske naprave veljati nova lestvica razredov učinkovitosti A-G z dodajanjem „+“ na vrhu lestvice vsaki dve leti, dokler ne bo dosežen razred A+++.
(8)
Za dvo- in enokanalne klimatske naprave bi bilo treba še naprej uporabljati kazalnike učinkovitosti povprečne energetske učinkovitosti, saj trenutno na trgu ni enot s pretvorniki. Ker prerazporeditev teh naprav ni primerna, bi bilo treba za eno- in dvokanalne klimatske naprave uporabljati lestvico A+++-D. Medtem ko lahko te naprave, ki so po naravi manj učinkovite od deljenih naprav, na lestvici A+++-D dosežejo največ razred energetske učinkovitosti A+, lahko učinkovitejše deljene naprave dosežejo razred energetske učinkovitosti A+++.
(9)
Namen te uredbe je kupcem zagotoviti natančnejše primerljive informacije o učinkovitosti klimatskih naprav.
(10)
Skupni učinek energijskega označevanja, določenega s to uredbo in Uredbo o izvajanju Direktive 2009/125/ES Evropskega parlamenta in Sveta v zvezi z zahtevami za okoljsko primerno zasnovo klimatskih naprav (3), naj bi po pričakovanjih v primerjavi s stanjem, če ne bi bili sprejeti nobeni ukrepi, do leta 2020 omogočil letne prihranke električne energije v višini 11 TWh.
(11)
Raven hrupa klimatske naprave je lahko za končnega uporabnika pomemben vidik. Da bi jim omogočili, da so pri sprejemanju odločitev dobro obveščeni, bi bilo treba na nalepko dodati tudi podatke o emisijah hrupa klimatskih naprav.
(12)
Podatki na nalepki bi morali biti pridobljeni z zanesljivimi, natančnimi in ponovljivimi postopki merjenja, ki upoštevajo najsodobnejše splošno priznane merilne metode, vključno z, kjer so na voljo, harmoniziranimi standardi, ki so jih sprejeli evropski standardizacijski organi, navedeni v Prilogi I Direktive 98/34/ES Evropskega parlamenta in Sveta z dne 22. junija 1998 o določitvi postopka za zbiranje informacij na področju tehničnih standardov in tehničnih predpisov (4).
(13)
Ta uredba bi morala določiti enotno obliko in zahteve glede vsebine nalepk za klimatske naprave.
(14)
Ta uredba bi morala določiti tudi zahteve v zvezi s tehnično dokumentacijo in podatkovno kartico izdelka za klimatske naprave.
(15)
Poleg tega bi morala ta uredba določiti tudi zahteve v zvezi s podatki, ki jih je treba zagotoviti za katero koli obliko prodaje na daljavo, oglase in tehnično promocijsko gradivo klimatskih naprav.
(16)
Primerno je predvideti pregled določb te uredbe, pri katerem se upošteva tehnični napredek.
(17)
Za olajšanje prehoda z Direktive 2002/31/ES na to uredbo bi bilo treba klimatske naprave, ki so označene v skladu s to uredbo, šteti kot skladne z Direktivo 2002/31/ES.
(18)
Dobaviteljem, ki želijo dati na trg klimatske naprave, ki lahko izpolnjujejo zahteve razredov višje energetske učinkovitosti, bi bilo treba dopustiti, da uporabijo nalepke, ki prikazujejo teh razredov, pred datumom za obvezno označevanje izdelkov z njimi.
(19)
Direktivo 2002/31/ES bi bilo zato treba razveljaviti -
SPREJELA NASLEDNJO UREDBO:
Člen 1
Vsebina in področje uporabe
1. Ta uredba določa zahteve za označevanje in zagotavljanje dodatnih informacij o proizvodih za klimatske naprave, ki se napajajo iz električnega omrežja, z nazivno zmogljivostjo ≤ 12 kW za hlajenje ali, če izdelek nima funkcije hlajenja, ogrevanje.
2. Ta uredba se ne uporablja za:
a)
naprave, ki uporabljajo neelektrične vire energije;
b)
klimatske naprave, pri katerih kondenzator ali uparjalnik ali oba za prenos toplote ne uporabljata zraka.
Člen 2
Opredelitve pojmov
Poleg ustreznih opredelitev iz člena 2 Direktive 2010/30/EU Evropskega parlamenta in Sveta (5) se uporabljajo naslednje opredelitve:
(1)
„klimatska naprava“ pomeni napravo, ki je sposobna hladiti ali ogrevati zrak v zaprtih prostorih ali oboje z uporabo cikla s kompresijo pare, ki ga poganja električni kompresor, vključno s klimatskimi napravami, ki omogočajo dodatne funkcije, na primer zmanjševanje vlažnosti zraka, čiščenje zraka, prezračevanje ali dodatno ogrevanje zraka z električno upornostjo ter napravami, ki lahko uporabljajo vodo (bodisi kondenzacijsko vodo, ki nastane na strani uparjalnika, ali vodo, dodano od zunaj) za izparevanje na strani kondenzatorja, pod pogojem, da lahko naprava deluje le z uporabo zraka, brez uporabe dodatne vode;
(2)
„dvokanalna klimatska naprava“ pomeni klimatsko napravo, pri kateri se vsesani zrak kondenzatorja ali uparjalnika iz zunanjega okolja med hlajenjem ali ogrevanjem dovaja v enoto skozi kanal, v zunanje okolje pa se odvaja skozi drugi kanal, ter je v celoti nameščena blizu stene v prostoru, ki ga je treba klimatizirati;
(3)
„enokanalna klimatska naprava“ pomeni klimatsko napravo, pri kateri se vsesani zrak kondenzatorja ali uparjalnika med hlajenjem ali ogrevanjem dovaja iz prostora, v katerem je nameščena enota, odvaja pa se iz tega prostora;
(4)
„nazivna zmogljivost“(Prated) pomeni zmogljivost hlajenja ali ogrevanja cikla s kompresijo pare, ki jo ima enota pri standardnih nazivnih pogojih;
(5)
„končni uporabnik“ pomeni kupca, ki kupuje ali naj bi po pričakovanjih kupil klimatsko napravo;
(6)
„prodajno mesto“ pomeni lokacijo, kjer so klimatske naprave razstavljene ali ponujene v prodajo, najem ali nakup na obroke.
Dodatne opredelitve pojmov za priloge od II do VIII so določene v Prilogi I.
Člen 3
Obveznosti dobaviteljev
1. Dobavitelji izvedejo dejanja, kot so opisana v točkah od (a) do (g):
(a)
za vsako klimatsko napravo je na voljo tiskana nalepka v skladu z razredi energetske učinkovitosti, ki so določeni v Prilogi II. Nalepka ustreza določbam glede oblike in vsebine informacij iz Priloge III. Za klimatske naprave, razen za eno- in dvokanalne klimatske naprave, mora biti nalepka na voljo vsaj v embalaži zunanje enote za vsaj eno kombinacijo notranje in zunanje enote pri razmerju zmogljivosti 1. Za druge kombinacije so lahko informacije navedene tudi na prosto dostopni spletni strani;
(b)
za vsako klimatsko napravo je na voljo podatkovna kartica izdelka v skladu s Prilogo IV. Za klimatske naprave, razen za eno- in dvokanalne klimatske naprave, mora biti podatkovna kartica na voljo vsaj v embalaži zunanje enote za vsaj eno kombinacijo notranje in zunanje enote pri razmerju zmogljivosti 1. Za druge kombinacije so lahko informacije navedene tudi na prosto dostopni spletni strani;
(c)
organom držav članic in Komisiji je na zahtevo v elektronski obliki dana na voljo tehnična dokumentacija v skladu s Prilogo V;
(d)
v vsakem oglasu za določen model klimatske naprave, če vsebuje informacije v zvezi z energijo ali ceno, je naveden razred energetske učinkovitosti. Kadar je možnih več razredov učinkovitosti, navede dobavitelj oziroma proizvajalec razred energetske učinkovitosti za ogrevanje vsaj za „povprečno“ sezono ogrevanja. V primerih, ko se od končnega uporabnika ne more pričakovati, da bo videl razstavljen izdelek, je treba zagotoviti informacije v skladu s Prilogo VI;
(e)
vse tehnično promocijsko gradivo o določenem modelu klimatske naprave, ki opisuje njegove posebne tehnične parametre, vključuje razred energetske učinkovitosti tega modela v skladu s Prilogo II;
(f)
na voljo so navodila za uporabo;
(g)
enokanalne klimatske naprave so na embalaži, v dokumentaciji izdelka in v kakršnem koli oglaševalskem materialu, v elektronski ali papirni obliki, označene kot „lokalne klimatske naprave“.
2. Razred energetske učinkovitosti bo določen v skladu s Prilogo VII.
3. Oblika nalepke za klimatske naprave, razen za eno- in dvokanalne klimatske naprave, je v skladu s Prilogo III.
4. Za klimatske naprave, razen za eno- in dvokanalne klimatske naprave, se oblika nalepke v skladu s Prilogo III uporablja ob upoštevanju naslednje časovnice:
(a)
za klimatske naprave, razen za eno- in dvokanalne klimatske naprave, dane na trg po 1. januarju 2013, so nalepke z razredi energetske učinkovitosti A, B, C, D, E, F, G v skladu s točko 1.1 Priloge III za hladilno-grelne klimatske naprave, točko 2.1 Priloge III za klimatske naprave, ki so namenjene izključno hlajenju, in točko 3.1 Priloge III za klimatske naprave, ki so namenjene izključno ogrevanju;
(b)
za klimatske naprave, razen za eno- in dvokanalne klimatske naprave, dane na trg po 1. januarju 2015, so nalepke z razredi energetske učinkovitosti A+, A, B, C, D, E, F v skladu s točko 1.2 Priloge III za hladilno-grelne klimatske naprave, točko 2.2 Priloge III za klimatske naprave, ki so namenjene izključno hlajenju, in točko 3.2 Priloge III za klimatske naprave, ki so namenjene izključno ogrevanju;
(c)
za klimatske naprave, razen za eno- in dvokanalne klimatske naprave, dane na trg po 1. januarju 2017, so nalepke z razredi energetske učinkovitosti A++, A+, A, B, C, D, E v skladu s točko 1.3 Priloge III za hladilno-grelne klimatske naprave, točko 2.3 Priloge III za klimatske naprave, ki so namenjene izključno hlajenju, in točko 3.3 Priloge III za klimatske naprave, ki so namenjene izključno ogrevanju;
(d)
za klimatske naprave, razen za eno- in dvokanalne klimatske naprave, dane na trg po 1. januarju 2019, so nalepke z razredi energetske učinkovitosti A+++, A++, A+, A, B, C, D v skladu s točko 1.4 Priloge III za hladilno-grelne klimatske naprave, točko 2.4 Priloge III za klimatske naprave, ki so namenjene izključno hlajenju, in točko 3.4 Priloge III za klimatske naprave, ki so namenjene izključno ogrevanju.
5 Oblika nalepke za dvokanalne klimatske naprave, dane na trg po 1. januarju 2013, z razredi energetske učinkovitosti A+++, A++, A+, A, B, C, D je v skladu s točko 4.1 Priloge III za hladilno-grelne klimatske naprave, točko 4.3 Priloge III za klimatske naprave, ki so namenjene izključno hlajenju, in točko 4.5 Priloge III za klimatske naprave, ki so namenjene izključno ogrevanju.
6 Oblika nalepke za enokanalne klimatske naprave, dane na trg po 1. januarju 2013, z razredi energetske učinkovitosti A+++, A++, A+, A, B, C, D je v skladu s točko 5.1 Priloge III za hladilno-grelne klimatske naprave, točko 5.3 Priloge III za klimatske naprave, ki so namenjene izključno hlajenju, in točko 5.5 Priloge III za klimatske naprave, ki so namenjene izključno ogrevanju.
Člen 4
Obveznosti trgovcev
Trgovci zagotovijo, da:
(a)
so na prodajnem mestu vse klimatske naprave na zunanji sprednji strani ali na vrhu naprave opremljene z nalepko, ki jo v skladu s členom 3(1) zagotovijo dobavitelji, na tak način, da je ta jasno vidna;
(b)
se klimatske naprave, ponujene v prodajo, najem ali nakup na obroke, pri katerih se od končnega uporabnika ne more pričakovati, da bo videl razstavljen izdelek, tržijo z informacijami, ki jih zagotovijo dobavitelji v skladu s prilogama V in IV;
(c)
vsak oglas za določen model klimatske naprave, če vsebuje informacije v zvezi z energijo ali ceno, navaja razred energetske učinkovitosti. Kadar je možnih več razredov učinkovitosti, navede dobavitelj/proizvajalec razred energetske učinkovitosti vsaj za območje „povprečne“ sezone;
(d)
vse tehnično promocijsko gradivo o določenem modelu klimatske naprave, ki opisuje njegove posebne tehnične parametre, vključuje razred(e) energetske učinkovitosti modela in navodila za uporabo, ki jih zagotovi dobavitelj. Kadar je možnih več razredov učinkovitosti, navede dobavitelj/proizvajalec razred energetske učinkovitosti vsaj za območje „povprečne“ sezone;
(e)
enokanalne klimatske naprave so v dokumentaciji, v embalaži proizvoda in kakršnem koli promocijskem ali oglaševalskem materialu, v elektronski ali papirni obliki, označene kot „lokalne klimatske naprave“.
Člen 5
Merilne metode
Podatki, ki jih je treba zagotoviti v skladu s členom 3, se pridobijo z uporabo zanesljivih, natančnih in ponovljivih postopkov merjenja, ki upoštevajo najsodobnejše splošno priznane metode za izračunavanje in merjenje, v skladu s Prilogo VII.
Člen 6
Postopek preverjanja zaradi tržnega nadzora
Kadar države članice ocenjujejo skladnost deklariranega razreda energetske učinkovitosti, porabo energije na letni ravni oziroma na uro in emisije hrupa, uporabijo postopek, ki je določen v Prilogi VIII.
Člen 7
Revizija
Komisija to uredbo pregleda najpozneje pet let po začetku njene veljavnosti, pri čemer upošteva tehnološki napredek. Še zlasti bo pozornost namenila kakršnim koli pomembnim spremembam v tržnih deležih različnih vrst naprav.
Člen 8
Razveljavitev
Direktiva 2002/31/ES se razveljavi z učinkom od 1. januarja 2013.
Člen 9
Prehodne določbe
1. Klimatske naprave, dane na trg pred 1. januarjem 2013, so v skladu z določbami Direktive 2002/31/ES.
Člen 10
Začetek veljavnosti in uporaba
1. Ta uredba začne veljati dvajseti dan po objavi v Uradnem listu Evropske unije.
2. Uporablja se od 1. januarja 2013.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. maja 2011

Classification:
Level 1 Topics: 100147
100159
100160
100155
Level 2 Topics: 100273
100244
100263
100195
100196
Level 3 Topics: 138
13
87
2498
4414
2090
All Topics: 142
1425
2063
2081
6012
642
893